DA Den Europæiske Unions Tidende C 235/16

Offentliggørelse af en ansøgning om ændring i henhold til artikel 50, stk. 2, litra b), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 235/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF EN VARESPECIFIKATION FOR GARANTEREDE TRADITIONELLE SPECIALITETER (GTS'ER)

Ansøgning om godkendelse af en ændring i henhold til artikel 53, stk. 2, første afsnit, i forordning (EU) nr. 1151/2012

»PREKMURSKA GIBANICA«

EU-nr.: SI-TSG-0107-01313 – 19.2.2015

1. Ansøgende sammenslutning og legitim interesse

Den ansøgende sammenslutnings navn : Društvo za promocijo in zaščito prekmurskih dobrot Adresse : Ulica Štefana Kovača 40, SI-9000 Murska Sobota SLOVENIEN Telefon : +386 25261435 E-mail : dpzpd@siol.net

Ansøgningen om godkendelse af ændringen er indgivet af den producentsammenslutning, som også har ansøgt om registrering af »Prekmurska gibanica«.

2. Medlemsstat eller tredjeland

Slovenien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☒ Produktionsmetode — ☒ Andet: Minimumskrav og procedurer for verifikation af specificiteten.

4. Type ændring(er):

— ☒ Ændring af varespecifikationen for en registreret GTS, som ikke betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

5.1. Beskrivelse af landbrugsproduktet eller fødevaren

I det første afsnit præciseres det nu, at to lag filodej lægges oven på det sidste lag fyld, og at fedtstof eller en flødeblanding hældes over det næstsidste lag dej og fedtstof, eller at en kombination af fedtstof og en flødeblanding hældes over det sidste lag. De nævnte ingredienser, nemlig syrnet eller sødet fløde og æggeblomme, er faktisk ingredienser i flødeblandingen, så de er ikke længere anført, og i stedet tilføjes ordlyden »eller en kombination af flødeblandingen og fedtstoffet«.

Henvisningen til fremstilling af gibanica i en rund eller firkantet bageform udgår, da den gentages i tredje afsnit.

Andet afsnit »Fysisk beskrivelse« udgår, da den pågældende tekst allerede findes i tredje afsnit.

I tredje afsnit udgår henvisningen til, at »Prekmurska gibanica« skæres i trekanter, når den bages i en rund bageform, og i firkanter, når den bages i en firkantet bageform. Prekmurska gibanica kan skæres i enten trekanter eller firkanter uanset bageformen (rund eller firkantet).

Næstsidste sætning i dette afsnit ændres for at sikre, at den forstås korrekt: Det vigtige er ikke, at alle slags fyld skal have samme tykkelse, men at begge lag af den samme slags fyld, f.eks. birkes, skal have samme tykkelse. Det samme gælder for fyld i form af æbler, friskost og valnødder.

5.2. Beskrivelse af produktionsmetoden

For at gøre det nemmere at forstå, hvordan man fremstiller Prekmurska gibanica, indsættes der nye afsnit for hvert produktionstrin (tilberedning af fyld og blandinger, samling, bagning, udskæring og nedfrysning af kagen).

I den første sætning specificeres målene på den bageform, som mængden af ingredienser svarer til (rund bageform på 30-35 cm), og producenterne må tilpasse opskriften til målene på de bageforme, som de anvender.

Af hensyn til terminologisk konsekvens bruges ordet pekač altid for bageform på slovensk, mens ordet model ikke bruges.

Opskrifterne på mørdej og filodej og beskrivelserne af, hvordan man fremstiller dem, udgår, da der er tale om basisformer for dej, som fremstilles ved brug af standardopskrifter og -processer.

Passagen om forbud mod brug af frossen dej udgår. Det har vist sig, at frossen dej, som er optøet på behørig vis, bibeholder alle en friskæltet dejs egenskaber og ikke ændrer de organoleptiske egenskaber ved Prekmurska gibanica. Brug af frossen dej har ingen større indvirkning på produktets aroma, konsistens og samlede indtryk.

Vaniljesukker udgår fra ingredienslisterne for de forskellige slags fyld, da det ikke er obligatorisk at bruge det.

For så vidt angår fyld af friskost tilsættes salt efter behov, da friskosten muligvis allerede indeholder tilstrækkelig meget salt.

Med hensyn til æblefyld præciseres det, at æblerne skal snittes. Anbefalingen af at tilsætte salt fjernes, da det har vist sig, at salt i praksis ikke bruges ved fremstilling af æblefyldet.

Hvad angår flødeblandingen, anføres det nu, at syrnet og/eller sødet fløde kan anvendes, da der findes andre slags fløde på markedet, som er uegnede.

Krystalsukker angives stadig som ingrediens, således at alle ingredienser præsenteres i denne første del. Brugen af sukkeret beskrives i specifikationen.

Desuden anføres det, at mængden af de enkelte ingredienser kan variere (med op til 10 %) for at tage højde for variationer inden for visse råvarer (f.eks. kan æbler være mere eller mindre saftige, og sure eller søde, friskosten kan være tør eller fugtig, ligesom nødde- og birkesfyldet tilpasses i forhold til mængden af de øvrige slags fyld).

Æblefyldet kan bestå af enten skrællede eller uskrællede æbler. De snittede æblers form er ikke vigtig. Det afgørende er, at de snittes, og derfor udgår ordene »skrælles« og »fint«.

Flødeblandingen kan fremstilles af syrnet og/eller sødet fløde eller en kombination af disse, og derfor indsættes ordet »eller«.

For at fremme forståelsen og standardisere terminologien foretages der mindre rettelser med hensyn til tilberedningen af fedtstofblandingen: Termen »plantefedtstof« erstattes af »planteolie«, som allerede er anført blandt ingredienserne til fedtstoffet.

Samlingen af Prekmurska gibanica blev tidligere beskrevet separat for runde og firkantede bageforme, da der var lidt forskel på de forskellige lags placering, hvis der blev anvendt hjemmelavet filodej. Da der også kan anvendes indkøbt dej, er beskrivelsen blevet forenklet og harmoniseret, så den dækker begge slags bageforme. Derfor udgår al tekst, også gentagelser deraf, der beskriver fremstilling af Prekmurska gibanica i en rund eller en firkantet bageform.

For at fremme forståelsen indsættes ordene »efter bagning« umiddelbart efter angivelsen af mørdejens tykkelse på »højst 5 mm«, da mørdejens tykkelse først vurderes i det færdige produkt.

Af forenklingshensyn harmoniseres den foreskrevne vægt for et enkelt stykke »Prekmurska gibanica« både for små individuelle producenter og for industriproduktion, og det bemærkes således, at et enkelt stykke skal veje »mindst 170 g«. Det påvirker ikke et stykke bagt Prekmurska gibanicas egenskaber, om det strøs med krystalsukker, så ordet »kan« indsættes.

Prekmurska gibanica kan nedfryses før eller efter bagning, og derfor omfatter specifikationen nu også muligheden for at nedfryse Prekmurska gibanica efter bagning. Det samme produkt må ikke nedfryses to gange. Da frossen dej kan bruges til fremstilling af Prekmurska gibanica, tilføjes en bestemmelse om, at Prekmurska gibanica skal bages straks, hvis der anvendes frossen dej, og at den ikke må nedfryses i »rå« tilstand, men at den om nødvendigt kan nedfryses efter bagning.

5.3. Minimumskravene og procedurerne for verifikation af specificiteten

Dette punkt er udelukkende ændret for at fremme forståelsen: Ordlyden »og den foreskrevne teknologiske proces skal anvendes« føjes til det første led, og det andet led udgår.

For at fremme forståelsen skal det nuværende tredje led ændres, så det fremgår, at der med ensartet tykkelse af fyldet menes ensartet tykkelse af begge lag af en bestemt slags fyld og ikke af alle slags fyld. Ordene »lugt, aroma, konsistens og samlede indtryk« udgår, da disse elementer vurderes som led i den organoleptiske vurdering.

I tredje afsnit udgår teksten om overensstemmelse med den europæiske standard EN 45011, da dette allerede er fastlagt i lovgivningen.

VARESPECIFIKATION FOR EN GARANTERET TRADITIONEL SPECIALITET

»PREKMURSKA GIBANICA«

EU-nr.: SI-TSG-0107-01313 – 19.2.2015

»Slovenien«

1. Navn, der søges registreret

»Prekmurska gibanica«

2. Produkttype

Kategori 2.24. Brød, wienerbrød, kager, kiks og andet bagværk samt konfekturevarer

3. Begrundelse for registrering

3.1. Om produktet

— ☒ er resultatet af en produktionsmåde, forarbejdning eller sammensætning, som svarer til den traditionelle praksis for det pågældende produkt eller den pågældende fødevare — ☐ er fremstillet af råvarer eller ingredienser, der traditionelt har været anvendt.

Prekmurska gibanica fremstilles af to forskellige typer dej og fire slags fyld, som hver lægges i to lag, hvilket giver produktet sit særlige udseende og særegne smag. Prekmurska gibanica er således specifik i sig selv og har specifikke egenskaber.

3.2. Om navnet

— ☒ har traditionelt været brugt til at betegne det bestemte produkt — ☐ giver udtryk for produktets traditionelle eller særlige karakter.

Ifølge den etymologiske ordbog over det slovenske sprog er gibanica en slags »potica« (butterdejsrulle med fyld), som findes i den østlige del af Slovenien. Oprindelsen til ordet er gibâničnik, gibâničnjak (brødkurv) og gibâničar (bager). De første skriftlige vidnesbyrd stammer fra det 18. århundrede, hvor Pohlin omtaler den som gebanza. Selve ordet er afledt af ordet gybati, idet gibanica henviser til gyüba, lagdelt bagværk.

4. Beskrivelse

4.1. Beskrivelse af det produkt, som betegnelsen i punkt 1 henviser til, herunder dets vigtigste fysiske, kemiske, mikrobiologiske eller organoleptiske kendetegn, som viser produktets særlige egenart (artikel 7, stk. 2, i denne forordning)

Prekmurska gibanica er bagværk fremstillet af to slags dej (mørdej i bunden og filodej mellem lagene af fyld) med fire forskellige slags fyld (birkes, skyr, valnødder og æbler), som placeres i en bestemt rækkefølge, altid med et lag filodej mellem hvert lag fyld. De forskellige slags fyld lægges to gange i samme rækkefølge, så gibanica indeholder to lag af hver slags fyld. To lag filodej lægges oven på det sidste lag fyld, fedtstof eller en flødeblanding hældes over det næstsidste lag dej, og fedtstof eller en kombination af fedtstof og en flødeblanding hældes over det sidste lag.

Udseende: Prekmurska gibanica kan bages i en rund eller firkantet bageform. Prekmurska gibanica og en skive heraf er mellem 5 og 7 cm høj. Skiven kan være trekantet eller firkantet. Skiven skal være korrekt bagt, fyldet må ikke flyde ud, og overfladen skal være jævn, let bølget og uden revner. De forskellige slags fyld skal være klart adskilt af lag af filodej. Hver type fyld har sin egen distinkte farve (hytteosten er flødefarvet, nødderne og æblerne gyldentbrune og birkes skinnende sortbrune). Det øverste lag filodej skal hænge sammen med det underliggende lag fyld. En skive Prekmurska gibanica har således otte lag fyld i en bestemt rækkefølge (birkes, friskost, nødder og æbler). De to lag af samme slags fyld har samme tykkelse.

Smag: karakteristisk intensiv aroma og duft med smag af birkes, sød hytteost, valnødder og svagt syrlige æbler. Prekmurska gibanica skal være fugtig, ikke for fedtet og tilpas sød.

Konsistens: Konsistensen er blød, sart, fin, jævn og let. De forskellige ingredienser har tilsammen en ensartet konsistens.

4.2. Beskrivelse af den fremstillingsmetode for det produkt, som navnet under punkt 1 henviser til, som producenterne skal følge, herunder eventuelt arten og beskaffenheden af de råvarer eller ingredienser, der anvendes, og metoden til fremstilling af produktet (artikel 7, stk. 2, i denne forordning)

Til en rund bageform på 30-35 cm anvendes følgende ingredienser:

Dej: — mørdej — filodej

Fyld: — birkes: 300 g malet birkes, 100 g krystalsukker — friskost: 1,2 kg fuldfed friskost, 100 g krystalsukker, 2 æg og, om nødvendigt, en knivspids salt — valnødder: 300 g malede valnødder, 100 g krystalsukker — æbler: 1,5 kg snittede æbler af en syrlig art, 120 g krystalsukker, kanel. Vaniljesukker kan tilsættes alle slags fyld efter behov.

Tilsætning: — flødeblanding (800 ml syrnet og/eller sødet fløde, 3 æg) og — fedtstof (250 g margarine, smør, svinefedt eller planteolie).

Bagt »Prekmurska gibanica« kan strøs med krystalsukker efter behov.

De enkelte ingrediensers mængde kan variere med op til 10 % i forhold til de angivne mængder.

Fremstillingsmetode:

Tilberedning af fyld og flødeblanding/fedtstof

Birkesfyld: Til tilberedning af birkesfyld bruges fintmalet birkes. Heri blandes krystalsukker (og evt. vaniljesukker). Fyldet deles i to portioner.

Hytteostefyld: Æg og krystalsukker (og evt. vaniljesukker og en knivspids salt) tilsættes friskosten. Ingredienserne blandes grundigt, indtil blandingen bliver glat og smørbar. Fyldet deles i to portioner.

Nøddefyld: Grundingrediensen er fintmalede valnødder. De malede nødder iblandes dernæst krystalsukker (og evt. vaniljesukker). Fyldet deles i to portioner.

Æblefyld: Æblerne snittes og tilsættes krystalsukker og kanel (og evt. vaniljesukker). Ingredienserne blandes forsigtigt. Tilberedes æblefyldet af meget saftige æbler, snittes de, hvorefter de hviler et stykke tid. Derefter presses overskydende væske fra. Først herefter tilsættes de øvrige ingredienser. Fyldet deles i to portioner.

Tilsætning af flødeblanding: De hele æg piskes langsomt med den syrnede og/eller sødede fløde. Blandingen hældes over hvert lag fyld i kagen. Mængden af flødeblanding varierer fra lag til lag, og denne opdeles derfor i passende portioner. Til de to »tørre« slags fyld (birkes og valnødder) bruges den største mængde flødeblanding. Til friskostfyldet bruges en mindre mængde. Til æblefyldet bruges kun en lille mængde, eller æblerne kan være så saftige, at tilsætning ikke er nødvendig.

Fedtstof: Smeltet smør eller margarine, svinefedt eller planteolie. I lighed med flødeblandingen hældes også fedtstoffet over hvert enkelt lag fyld i kagen. Opdelingen i portioner alt efter de forskellige lag fyld er den samme som for flødeblandingen.

Sammensætning af »Prekmurska gibanica«

Mørdejen rulles ud i en form, der passer til den bageform, som skal bruges til at bage kagen (firkantet eller rund). Mørdejen må højst have en tykkelse på 5 mm efter bagning. Formen smøres med fedtstof, og heri lægges den udrullede mørdej, som gennemhulles med en gaffel flere steder. Formen sættes nogle minutter i en opvarmet ovn, indtil dejen bliver gylden (kan udelades).

Filodejen anbringes i den smurte bageform med mørdejen. På filodejen i bageformen anbringes halvdelen af birkesfyldet, som overhældes med flødeblanding og fedtstof. Et nyt lag filodej lægges oven på birkesfyldet. Herpå spredes halvdelen af friskostfyldet, som overhældes med en passende mængde flødeblanding og fedtstof. Herefter følger tredje lag filodej, som dækkes med halvdelen af nøddefyldet. Dette overhældes med samme mængde flødeblanding og fedtstof som birkesfyldet. Herefter følger fjerde lag filodej. Dette overhældes evt. med en lille mængde flødeblanding eller fedtstof. Endnu et lag filodej følger, og hele proceduren gentages i samme rækkefølge, således at birkeslaget efterfølges af friskost, valnødder og æbler. Hvert lag fyld adskilles af et lag filodej.

Når der er lagt otte lag fyld med et lag filodej mellem hvert, lægges et niende lag filodej over det sidste fyld, og dette lag stænkes med flødeblanding eller fedtstof, der dernæst dækkes med det sidste lag filodej. Det øverste lag filodej i formen stænkes med fedtstof eller med en blanding af fedtstof og flødeblanding. »Prekmurska gibanica« gennemstikkes dernæst flere steder med en lang tynd nål.

Bagning og udskæring af »Prekmurska gibanica«

Prekmurska gibanica (frisk eller frossen) bages i en ovn, til den er færdigbagt. Den bages i en time ved 200 °C, dernæst en time ved 170 °C til 180 °C. Uanset denne anbefaling kan temperatur og bagetid tilpasses til ovntypen. Er Prekmurska gibanica inden bagning kun blevet stænket med fedtstof, skal den efter bagningen stænkes med syrnet eller sødet fløde. Efter bagning stilles Prekmurska gibanica til afkøling ved rumtemperatur i nogle timer.

Den bagte Prekmurska gibanica må ikke skæres i skiver, når den er varm. Den udskæres i trekanter eller firkantede stykker. Kagestykkerne skal være 5 til 7 cm høje og veje mindst 170 g. Ved servering (i caféer eller restauranter) kan Prekmurska gibanica skæres ud i mindre stykker. Stykkerne kan strøs med krystalsukker.

Nedfrysning af »Prekmurska gibanica«

»Prekmurska gibanica« kan nedfryses umiddelbart efter samling (»rå«) eller efter bagning. Det samme produkt må ikke nedfryses to gange.

Hvis der anvendes frossen dej til fremstilling af Prekmurska gibanica, må den ikke nedfryses igen (i »rå« tilstand), men skal bages. Kagen må gerne nedfryses efter bagning, da den er blevet »varmebehandlet«.

4.3. Beskrivelse af de centrale elementer til dokumentation for produktets traditionelle egenart (artikel 7, stk. 2, i denne forordning)

Ordet gibanica kommer fra ordet gűba (fold) og verbet gibati (at bukke eller folde). Det fremgår af mange kilder, at denne type bagværk har eksisteret længe i området Prekmurje. Den ældste kilde går tilbage til 1828, da folkeoplyser og sognepræst Jožef Košič, efter anmodning fra den slovakisk fødte etnograf Johann Csaplovics E. V. Jeszenova, skrev en afhandling, hvori han opregner de mest almindelige fødevarer i en landsby i Prekmurje hundrede år tidligere, herunder især hajdinjača, Prekmurska gibanica, krapci og vrtanki. Senere blev afhandlingen udgivet på ungarsk og tysk (A magyaroszági Vendus — tótokról, Croaten und Wenden in Ungern). I afhandlingen gør Jožef Košič tillige rede for, hvilke retter der serveres til bryllupper i Prekmurje. En af de retter, som ikke må mangle ved en bryllupsfest, er gibanica. Han skriver, at kagen hedder gibanica, fordi der er tale om lagdelt bagværk – gyüba – med 10-11 lag. De skar gibanica ud i trekantede stykker, som blev anbragt på bordet i en stabel. I afhandlingen finder vi allerede de første skriftlige kilder, som beskriver skikken med tilberedning og servering af gibanica i Prekmurje.

Den første, der har foretaget omfattende og systematiske studier af kostvanerne i Prekmurje, er prof. dr. Vilko Novak. I hans etnografiske studier fra 1947 Ljudska prehrana v Prekmurju (folkekost i Prekmurje) omtales »Prekmurska gibanica« som en slags bagværk. Der følger en beskrivelse af tilberedningen: »Gibanica tilberedes af mørdej iblandet smør eller fedtstof. Det nederste lag er »sålen«. Herpå anbringes hytteost, valnødder, birkes og druer. Dette lag dækkes med et tyndt lag dej, som dækkes af et nyt lag fyld, idet hvert lag overhældes med fløde. De laver op til ni lag eller folder — nifoldet gibanica. Gibanica bages i runde lerforme (tepsija) til dåbsfester, kermesser og lignende«. Dette værk tjener endnu i dag som rettesnor for talrige undersøgelser på dette område.

En meget detaljeret opskrift på »Prekmurska gibanica« har Andreja Grum og Ivan Vozelj skrevet i bogen Slovenske narodne jedi (slovenske nationalretter) fra 1964. Her findes to opskrifter på »Prekmurska gibanica«. I begge hedder det: »Til »prekmurska gibanica« bruges to slags dej. Det nederste lag består af mørdej og er også noget tykkere end de øvrige lag. Det kaldes podplat (sål). De øvrige lag består af filodej. Bundlaget er også det tykkeste i de tilfælde, hvor hele kagen består af samme dej, dvs. filodej«.

Også den største forfatter fra Prekmurje, Miško Kranjec, har skrevet om »Prekmurska gibanica« i sit værk Povest o dobrih ljudeh (Fortælling om godtfolk) (1972), hvor det hedder: »Det må erkendes, at der først er rigtig fest i huset, når gibanica kommer på bordet. Selv om de fattige kun med nød og næppe kan tillade sig det én gang om året, er det et tegn på, at ingen kan leve et helt år uden i hvert fald én fest. I mellemtiden tog Anna gibanicaen ud af ovnen og bar den ind på bordet. Hun holdt lerformen i et viskestykke for ikke at brænde hænderne. Jožef stillede den på den trætallerken, hvor vandkruset ellers stod. Derefter kiggede han nærmere på gibanicaen. Der stod den foran ham, gulhvid med birkes strøet ud over det hele, dampende varm og pyntet med fløde og bestrøet med sukker. Han nikkede og sagde: »Den ser dejlig ud. Jeg må sige, at jeg ville spise den, selv om jeg lå på mit dødsleje og udmærket vidste, at den ikke længere kunne gøre mig godt. Og også i himlen ville jeg sørge, hvis jeg skulle efterlade den urørt på jorden«.«

I de sidste 15 år er der udgivet flere bøger med beskrivelser af »Prekmurska gibanica«. I kulinarisk sammenhæng har Cilka Sukič præsenteret »Prekmurska gibanica« med bogen Jedi nekdanjih in sedanjih dni. Prekmurska, prleška in štajerska kuhinja (Gårdagens og dagens retter. Retter fra Prekmurje, Prlekija og Steiermark) fra 1997, Jože Zadravec med bogen Značilnosti ljudske prehrane v Prekmurju (karakteristiske folkelige retter i Prekmurje) fra 1998 og Branko Časar med bogen Boug žegnjaj (velsignet mad) fra 2000. Både tilberedningsteknik og gibanica's organoleptiske egenskaber beskrives detaljeret i bogen Prekmurske dobrote (Specialiteter fra Prekmurje) fra 2001 af Stanko Renčlj og Romana Karas.

(1) EUT L 343 af 14.12.2012, s. 1.